31998D0294
L 131/32
JURNALUL OFÍCIAL AL UNIUNII EUROPENE
DECIZIA COMISIEI
din 22 aprilie 1998
privind introducerea pe piață a porumbului modificat genetic (Lat. Zea mays linia MON 810), conform Directivei 90/220/CEE a Consiliului
(Text cu relevanță pentru SEE)
(98/294/CE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 90/220/CEE a Consiliului din 23 aprilie 1990 privind eliberarea deliberată în mediu a organismelor modificate genetic (1), modificată ultima dată de Directiva 97/35/CE (2) a Comisiei, în special articolul 13,
întrucât articolele 10-18 din Directiva 90/220/CEE prevăd o procedură comunitară care permite autorităților competente ale unui stat membru să aprobe introducerea pe piață a produselor care conțin sau constau din organisme modificate genetic;
întrucât o notificare privind introducerea pe piață a unui asemenea produs a fost prezentată autorităților competente din Franța;
întrucât autoritățile competente din Franța au înaintat ulterior dosarul la Comisie cu un aviz favorabil;
întrucât autoritățile competente ale altor state membre au ridicat obiecții cu privire la dosarul respectiv;
întrucât organismul de notificare a modificat ulterior etichetarea propusă în dosarul original, după cum urmează:
-
se indică pe toți sacii cu semințe că aceștia conțin semințe de porumb obținut prin modificare genetică, în scopul de a permite acțiunea unei toxine din Bacillus thuringiensis, care conferă porumbului rezistență la insecte;
-
se furnizează tuturor cumpărătorilor de asemenea semințe un ghid tehnic, cuprinzând informații exhaustive despre obținerea, acțiunea și utilizarea semințelor, inclusiv despre metodele biotehnologice folosite la obținerea lor și despre necesitatea aplicării metodelor de exploatare prescrise pentru a obține rezistența la insecte;
-
se informează comercianții europeni de cereale despre autorizarea liniei de porumb MON 810 și li se furnizează informații complete despre produs;
-
se informează comercianții internaționali de porumb, din țările în care linia de porumb MON 810 este autorizată, că acest porumb a fost autorizat pentru producție, că a fost obținut folosindu-se tehnici de modificare genetică și că transporturile de semințe pot conține semințe modificate genetic;
-
se informează comercianții internaționali și autoritățile competente din țările exportatoare de porumb că orice declarație de însoțire a transporturilor internaționale trebuie să respecte cerințele Directivei 90/220/CEE;
-
se recomandă ca declarațiile de însoțire a transporturilor internaționale să cuprindă formularea „poate conține semințe modificate genetic”;
întrucât organismul de notificare a definit o strategie de administrare cu scopul de a reduce la minimum dezvoltarea rezistenței insectelor și s-a angajat să informeze Comisia și/sau autoritățile competente ale statelor membre despre rezultatele obținute în urma supravegherii acestui aspect;
întrucât, prin urmare, în conformitate cu articolul 13 alineatul (3) din Directiva 90/220/CEE, Comisiei i se cere să ia o decizie în conformitate cu procedura precizată la articolul 21 din directiva menționată;
întrucât Comisia a solicitat avizul comitetelor științifice competente, înființate prin Decizia Comisiei 97/579/CE (3), asupra acestui dosar; întrucât avizul a fost adoptat la 10 februarie 1998 de către Comitetul științific pentru plante, care a ajuns la concluzia că nu există motive să se presupună că introducerea pe piață a produsului ar avea vreun efect nedorit asupra sănătății umane sau asupra mediului;
întrucât Comisia, după examinarea fiecărei obiecții ridicate în temeiul Directivei 90/220/CEE, a informațiilor prezentate la dosar și a avizului Comitetului științific pentru plante, a ajuns la concluzia că nu există motive să se presupună că introducerea în porumb a genei cryIA (b), care codifică pentru protecție împotriva insectelor, ar avea vreun efect nedorit asupra sănătății umane sau asupra mediului;
întrucât articolul 11 alineatul (6) și articolul 16 alineatul (1) din Directiva 90/220/CEE prevăd măsuri de protecție suplimentare, în cazul în care devin disponibile noi informații despre riscurile produsului;
întrucât măsurile prevăzute în prezenta decizie sunt în conformitate cu avizul comitetului creat în conformitate cu articolul 21 din Directiva 90/220/CEE,
ADOPTĂ PREZENTA DECIZIE:
Articolul 1
(1) Fără să aducă atingere altor dispoziții legale comunitare, în special Directivelor 66/402/CEE (4) și 70/457/CEE (5) ale Consiliului și Regulamentului (CE) nr. 258/97 (6) al Parlamentului European și al Consiliului, și sub rezerva alineatului (2) din prezentul articol, autoritățile competente ale Franței eliberează o aprobare pentru introducerea pe piață a următorului produs, notificat de Monsanto Europe SA (ref. C/F/95/12-02):
liniile pure și hibrizii derivați din linia de porumb MON 810 conținând gena cryIA (b) din Bacillus thuringiensis subspecia kurstaki, reglată cu promotorul amplificat 35S din virusul mozaic al conopidei, și un intron al genei care codifică proteina 70 din porumb pentru șoc termic.
(2) Aprobarea este valabilă pentru orice organism derivat din încrucișarea produsului cu orice varietate de porumb cultivată tradițional.
Articolul 2
Prezenta directivă se adresează statelor membre.
Adoptată la Bruxelles, 22 aprilie 1998.